《送王木叔推官满秩》
宋代·孙应时

听雨宿空山，念当与君别。
起行意无柰，雨声转幽咽。
名贤去莲幕，一郡惨不悦。
人心到无言，冰寒炭故热。
世道不平易，心如太行山。
交游水上萍，相知甚独难。
感君一见初，信我眉睫间。
松柏气本同，苍苍期岁寒。
灵台湛虚明，万物悬一镜。
饥餐夜熟寝，是我真实性。
牛山多斤斧，草木非正命。
君乎善自养，吾心本无病。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。